送致政郟丈赴張杭州西湖之約
作者：陳瓘
朝代：宋

paragraphs: 丈人八十身尤健，心似閑雲恣舒卷。
故人邀作武林遊，拏舟不道江湖遠。
澄波萬頃沖融間，塵埃洗盡光陰閑。
登臨不倦謝太傅，好與共尋窗外山。
梵剎琳宮繞飛閣，靄色嵐光日參錯。
遙岑併入眼中來，却愛清秋有摇落。
酒價在逐秋風高，一倒百壺詩正豪。
潮落潮生幾人老，我獨世累如鴻毛。
興來即是烟波客，興盡欲歸歸便得。
疏巾藜杖日相隨，不許征途有南北。
天南天北屢經過，不獨丈人清興多。
欲棹小舟同一醉，手邊朱墨奈忙何。